Na temelju ĉlanaka 9., 14. i 41. Zakona o ugostiteljskoj djelatnosti (Narodne novine broj 85/15) i ĉlanka 28. Statuta Općine Kolan (Službeni glasnik Zadarske županije 8/13), Općinsko vijeće na sjednici održanoj dana 13. srpnja 2016. godine donijelo je

**ODLUKU O UGOSTITELJSKOJ DJELATNOSTI**

**I. OPĆA ODREDBA**

**Članak 1.**

Ovom se Odlukom propisuje radno vrijeme ugostiteljskih objekata, prostori na kojima mogu biti ugostiteljski objekti u kiosku, neokretnom vozilu i priključnom vozilu, šatoru, na klupi, kolicima i sličnim napravama opremljenim za pružanje ugostiteljskih usluga na javnim i drugim površinama i njihov vanjski izgled na području Općine Kolan (u daljnjem tekstu: Općina).

**II. RADNO VRIJEME UGOSTITELJSKIH OBJEKTA**

**Članak 2.**

Ugostiteljski objekti iz skupina „Hoteli“, „Kampovi“ i „Ostali objekti za smještaj“ obvezno rade **od 0.00 do 24.00** sata svaki dan.

Ostali ugostiteljski objekti, ovisno o vrsti mogu raditi:

1. Ugostiteljski objekti iz skupina „Restorani“ i „Barovi“ **od 6.00 do 02.00 sata**,

2. Ugostiteljski objekti iz skupina „Barovi“ koji ispunjavaju uvjete za rad noću sukladno posebnim propisima od **21.00 do 6.00 sati**, samo u zatvorenim prostorima,

3. Ugostiteljski objekti iz skupina „Restorani“ i „Barovi“ koji se nalaze izvan naseljenih područja naselja od **0.00 do 24.00 sata**,

4. Ugostiteljski objekti iz skupina „Restorani“ i „Barovi“ koji se nalaze na autobusnom kolodvoru, u sklopu postaja za opskrbu gorivom i slično, u radnom vremenu objekta u kojem se nalaze,

5. Ugostiteljski objekti iz skupina „Objekti jednostavnih usluga“ od **6.00 do 24.00 sata**

6. Ugostiteljski objekti iz skupina „Catering objekti“ **od 6.00 do 24.00 sata.**

Vlasnici ugostiteljskih objekata dužni su osigurati da se nakon 24.00 sata glazba ne čuje izvan zatvorenog prostora ugostiteljskog objekta, kao i spriječiti stvaranje buke u ugostiteljskom objektu i ispred njega. U obavljanju ugostiteljske djelatnosti ugostitelj je dužan onemogućiti iznošenje pića i napitaka radi konzumiranja izvan zatvorenih prostora ugostiteljskih objekata osim na prostorima za usluživanje na otvorenom prostoru, u skladu s odredbama članka 5. ove Odluke.

**Članak 3.**

Smatra se da se ugostiteljski objekt iz članka 2. stavak 2. točka 3. ovog članka nalazi izvan naseljenog područja naselja ako zračna udaljenost od ugostiteljskog objekta do najbliže građevine koja se koristi za stanovanje iznosi najmanje 100 metara, a iznimno i u slučaju kada

se građevina koja se koristi za stanovanje nalazi na udaljenosti manjoj od 100 metara, pod uvjetom da je vlasnik ugostiteljskog objekta ujedno i vlasnik, ili član kućanstva, građevine koja se koristi za stanovanje.

**Članak 4.**

Načelnik Općine Kolan (u daljnjem tekstu: Načelnik) će po službenoj dužnosti, rješenjem odrediti najduže za dva sata raniji završetak radnog vremena propisanog člankom 2. stavak 2. točka 1. ove Odluke, ako se u provedenom postupku utvrdi da je ispunjen jedan od slijedećih uvjeta:

- da su donesena najmanje dva izvršna pisana rješenja o zabrani rada ugostitelju od nadležnog turističkog inspektora, kojim je utvrđeno nepridržavanje radnog vremena propisanog ovom Odlukom,

- da su donesene najmanje dvije pravomoćne presude Prekršajnog suda na osnovu prijave nadležne policijske postaje o remećenju javnog reda i mira u objektu, odnosno njegovoj neposrednoj okolini,

- da je doneseno pravomoćno rješenje o prekršaju za usluživanje odnosno konzumiranje alkoholnih pića u ugostiteljskom objektu maloljetnim osobama

- da je doneseno pravomoćno rješenje o prekršaju zbog nepoštivanja propisa o zaštiti od buke.

Ako nastupi neka o okolnosti navedenih u stavku 1. ovoga članka Načelnik će rješenjem iz stavka 1. ovoga članka utvrditi rok trajanja mjere ranijeg završetka radnog vremena ugostiteljskog objekta koji ne može biti kraći od tri (3) ni duži od dvanaest (12) mjeseci. Početak i završetak roka iz stavka 2. ovog članka određuje Načelnik zavisno o vrsti mjere koju je za pojedini ugostiteljski objekt utvrdilo nadležno tijelo.

**Članak 5.**

Načelnik može na zahtjev ugostitelja za pojedine ugostiteljske objekte iz članka 2. stavka 2. točke 1. rješenjem odrediti drugačije radno vrijeme radi organiziranja prigodnih proslava (doček Nove Godine, svadbi, maturalnih zabava i sličnih događanja) pod uvjetom da za ugostitelja koji posluje u navedenom objektu nije donesena mjera ranijeg završetka radnog vremena iz članka 4. ove Odluke, odnosno da nije pokrenut postupak za skraćenje radnog vremena. Zahtjev iz stavka 1. ovog članka podnosi se Jedinstvenom upravnom uredu Općine najkasnije sedam (7) dana prije održavanja prigodne proslave.

**Članak 6.**

Načelnik može za ugostiteljske objekte iz članka 2. stavka 2. točke 1. ove Odluke za vrijeme održavanja manifestacija, sportskih događanja, glazbenih festivala i slično, odlukom odrediti drugačije radno vrijeme. Odlukom iz stavka 1. ovog članka, može se odrediti i drugačije radno vrijeme propisano člankom 2. stavkom 2. točkom 5. i 6. ove Odluke.

**Članak 7.**

Radno vrijeme ugostiteljskih sadržaja u ugostiteljskim objektima za smještaj ne mora biti istovjetno s radnim vremenom ugostiteljskog objekta, ali u tom je slučaju ugostitelj dužan na vidan način unutar ugostiteljskog objekta istaknuti radno vrijeme pojedinog ugostiteljskog sadržaja i istog se radnog vremena pridržavati.

**III. OBAVLJANJE DJELATNOSTI IZVAN UGOSTITELJSKOG OBJEKTA**

**Članak 8.**

Ugostitelj može povremeno (za vrijeme trajanja manifestacija, sajmova, prigodnih priredbi i slično) izvan svoga ugostiteljskog objekta pružati ugostiteljske usluge, sukladno već ishođenom rješenju nadležnog ureda, odnosno Ministarstva uz odobrenje Općine.

Sudionici proslava i manifestacija koje u promidžbeno-turističku svrhu organizira turistička zajednica i/ili Općina ili drugi organizatori uz odobrenje Općine Kolan, mogu na tim događanjima pružati ugostiteljske usluge pripremanja i usluživanja jela, pića i napitaka.

Sudionici proslava i manifestacija, pored ugostitelja i obiteljskih poljoprivrednih gospodarstava, mogu biti i pravne osobe, trgovci pojedinci i fizičke osobe – obrtnici, koji nisu ugostitelji, uz obvezu isticanja i pridržavanja istaknutih cijena te izdavanja čitljivog i točnog računa za pruženu uslugu.

**IV. ODREĐIVANJE PROSTORA I VANJSKOG IZGLEDA UGOSTITELJSKIH OBJEKATA**

**Članak 9.**

Ugostiteljski objekti u kiosku, kontejneru, nepokretnom vozilu i priključnom vozilu, šatoru, klupi, kolicima i sličnim napravama opremljenim za pružanje ugostiteljskih usluga, mogu biti smješteni isključivo na prostorima, pod uvjetima i u skladu s općim aktima Općine kojima su uređena pitanja postavljanja privremenih objekata i reklamnih predmeta na javnim i drugim površinama. Na prostoru u privatnom vlasništvu isti ugostiteljski objekti mogu biti smješteni uz odobrenje Općine.

Ugostiteljski objekti iz stavka 1. ovog članka ne smiju biti postavljeni na udaljenosti manjoj od 100 metara od postojećeg ugostiteljskog objekta u građevini, zasebnom dijelu građevine ili poslovnom prostoru u kojem se obavlja druga djelatnost, osim ako su na takvom mjestu svoju djelatnost obavljali prije stupanja na snagu ove Odluke, odnosno osim u slučaju kada se radi o održavanju manifestacija, sajmova, prigodnih priredbi i slično.

Iznimno od stavka 1. ovog članka, ugostitelj može odrediti prostor ugostiteljskog objekta iz stavka 1. ovog članka, bez ograničenja iz stavka 2. ovoga članka, ako se on nalazi u sklopu ugostiteljskog objekta iz skupine „Hoteli“ koji se kategorizira zvjezdicama ili u sklopu ugostiteljskog objekta iz skupine „Kampovi“ koji se kategoriziraju te ako takvo određivanje ne podliježe primjeni posebnih propisa.

**V. NADZOR**

**Članak 10.**

Nadzor nad primjenom ove Odluke provode nadležni turistički inspektori, policijski službenici i komunalni redari.

**VI. PRIJELAZNE I ZAVRŠNE ODREDBE**

**Članak 11.**

Ugostitelji koji na dan stupanja na snagu ove Odluke obavljaju ugostiteljsku djelatnost dužni su uskladiti poslovanje tih objekata s odredbama ove Odluke u roku od 60 dana od dana stupanja na snagu ove Odluke.

**Članak 12.**

Danom stupanja na snagu ove Odluke prestaje važiti Odluka o ugostiteljskoj djelatnosti (Službeni glasnik Zadarske županije 8/07 ).

**Članak 13.**

Ova Odluka stupa na snagu osam dana od dana objave u Službenom glasniku Zadarske županije.

KLASA: 335-01/16-01/05

URBROJ: 2198/33-40-16/1

Kolan, 13. srpnja 2016.

OPĆINSKO VIJEĆE OPĆINE KOLAN

Predsjednik Općinskog vijeća

Branimir Tauzer, mag.ing.aedif.